РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 број 06-2/250-15

10. јун 2015. године

Б е о г р а д

ЗАПИСНИК

51. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 10. ЈУНА 2015. ГОДИНЕ

 Седница је почела у 13,10 часова.

 Седницом је председавао Верољуб Арсић, председник Одбора.

 Седници су присуствовали чланови Одбора: Душица Николић, Милош Тошанић, Драгољуб Зиндовић, Оливера Пешић, Никола Јоловић, Иван Јовановић, Момо Чолаковић, др Милорад Мијатовић и Жика Гојковић.

 Седници су присуствовали Соња Влаховић, заменик Радмила Костића, Горан Младеновић, заменик Горана Ковачевића и Горан Вукадиновић заменик Сузане Шарац.

 Чланови Одбора Војислав Вујићи Дејан Раденковић приступили су седници у току разматрања прве тачке дневног реда.

 Седници нису присуствовали Ђорђе Стојшић и Золтан Пек, нити њихови заменици.

 На позив председника Одбора, седници су присуствовали представници Министарства финансија: Бранко Дрчелић, в.д. директора Управе за јавни дуг и Марко Савић, саветник у Управи за јавни дуг.

 На предлог председника, Одбор је већином гласова утврдио следећи

Д н е в н и р е д:

- усвајање записника 46, 47, 48, 49. и 50. седнице Одбора -

 1. Разматрање Предлога закона о потврђивању Споразума о зајму између Републике Србије и Међународне банке за обнову и развој (Зајам за развој и реструктурирање предузећа СОЕ-ДПЛ), који је поднела Влада (број 011-1517/15 од 2. јуна 2015. године);

 2. Разматрање Предлога закона о потврђивању Споразума о зајму (Пројекат унапређење земљишне администрације у Србији) између Републике Србије и Међународне банке за обнову и развој, који је поднела Влада (број 011-1519/15 од 2. јуна 2015. године);

 3. Утврђивање предлога закључка поводом разматрања Извештаја о раду Агенције за борбу против корупције за 2014. годину, са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционог плана за њено спровођење (01 број 02-880/15 од 31. марта 2015. године);

 4. Утврђивање предлога закључка поводом разматрања Извештаја о раду Фискалног савета за 2014. годину (број 02-891/15 од 1. априла 2015. године);

 5. Утврђивање предлога закључка поводом разматрања Извештаја о раду Државне ревизорске институције за 2014. годину (број 02-881/15 од 31. марта 2015. године);

 6. Утврђивање предлога закључка поводом разматрања Извештаја о раду Републичке комисије за заштиту права у поступцима јавних набавки у периоду од 1. јула до 31. децембра 2014. године (број 02-879/15 од 31. марта 2015. године).

 Пре преласка на рад по утврђеном дневном реду, Одбор је једногласно, без примедаба, усвојио записнике 46, 47, 48, 49. и 50. седнице Одбора.

 **Прва тачка дневног реда**: Разматрање Предлога закона о потврђивању Споразума о зајму између Републике Србије и Међународне банке за обнову и развој (Зајам за развој и реструктурирање предузећа СОЕ-ДПЛ), који је поднела Влада (број 011-1517/15 од 2. јуна 2015. године);

 Бранко Дрчелић, вршилац дужности директора Управе за јавни дуг у Министарству финансија, представио је наведени предлог закона, образложио разлоге за његово доношење и решења која се предлажу тим законом. Предметним споразумом предвиђено је да се Република Србија задужи код Међународне банке за обнову и развој у износу до 88.300.000 евра, при чему би рок отплате кредита био 20 година, грејс период 8 година и каматна стопа 0,60%. Такође, постоји обавеза плаћања једнократне приступне накнаде Банци у износу од 0,25% од износа зајма и накнаде на неповучена средства која се плаћа Банци на годишњем нивоу и износи 0,25% на неповучена средства зајма, а која ће бити плаћена само за 2015. годину, јер је планирано да се средства зајма повуку до јула месеца. Почетак отплате кредита је 15. јун 2023. године и исплатиће се у 24 узастопне полугодишње рате. Средства овог кредита ће се користити у сврху развоја и реструктурирања предузећа у Републици Србији.

 Иван Јовановић, заменик председника Одбора поставио је питања у вези одлуке Владе да се задужи уместо да уштеде које су остварене у буџету, искористи за реструктурирање фирми у Републици Србији, и висине јавног дуга након новог задуживања о којима Одбор расправља на овој седници.

 Представник Министарства финансија је као разлог за задуживање навео чињеницу да је предметни зајам веома повољан, као и да је боље узети тако дугорочан зајам него повлачити средства са финансијског тржишта. У погледу висине јавног дуга, он је указао да ће исти, на основу досадашњих показатеља, бити на нижем нивоу од јавног дуга планираног Законом о буџету за 2015. годину.

 На предлог председника, Одбор је већином гласова (14 за, 1 против, уздржаних није било), одлучио да предложи Народној скупштини да прихвати Предлог закона о потврђивању Споразума о зајму између Републике Србије и Међународне банке за обнову и развој (Зајам за развој и реструктурирање предузећа СОЕ-ДПЛ), који је поднела Влада.

\*

\* \*

 На основу члана 156. став 3. Пословника Народне скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о зајму између Републике Србије и Међународне банке за обнову и развој (Зајам за развој и реструктурирање предузећа СОЕ-ДПЛ), који је поднела Влада.

 За известиоца Одбора на седници Народне скупштине одређен је Верољуб Арсић, председник Одбора.

 **Друга тачка дневног реда**: Разматрање Предлога закона о потврђивању Споразума о зајму (Пројекат унапређење земљишне администрације у Србији) између Републике Србије и Међународне банке за обнову и развој, који је поднела Влада (број 011-1519/15 од 2. јуна 2015. године);

 Бранко Дрчелић, вршилац дужности директора Управе за јавни дуг у Министарству финансија, представио је предложени закон, образложио разлоге за његово доношење и решења која се предлажу тим законом. Средства предметног зајма планирана су за унапређење Пројекта земљишне администрације у Републици Србији. Пројекат пружа подршку новој агенди привредне реформе Владе Републике Србије, при чему ће се омогућити фискална консолидација, смањити фискални дефицит, ојачати локална самоуправа, и успоставити систем Е-управе за омогућавање приступа информацијама о непокретностима, која треба да побољша пословну климу, привуче инвестиције, умањи трошкове и трајање трансакција и омогући развој тржишта непокретности. Споразумом о зајму предвиђено је да се Република Србија задужи код Међународне банке за обнову и развој у износу до 36.200.000 евра, при чему би рок отплате кредита био 15 година, грејс период 4 године и каматна стопа 0,40%. Такође, постоји обавеза плаћања једнократне приступне накнаде Банци у износу од 0,25% од износа зајма и накнаде на неповучена средства која се плаћа Банци на годишњем нивоу и износи 0,25% на неповучена средства зајма. Почетак отплате кредита је 15. мај 2019. године и исплатиће се у 22 узастопне полугодишње рате.

 У дискусији су учествовали Иван Јовановић, др Милорад Мијатовић и Верољуб Арсић.

 На предлог председника, Одбор је већином гласова (13 за, 1 против, 1 није гласао, уздржаних није било), одлучио да предложи Народној скупштини да прихвати Предлог закона о потврђивању Споразума о зајму (Пројекат унапређење земљишне администрације у Србији) између Републике Србије и Међународне банке за обнову и развој, који је поднела Влада.

\*

\* \*

 На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о зајму (Пројекат унапређења земљишне администрације у Србији) између Републике Србије и Међународне банке за обнову и развој, који је поднела Влада.

 За известиоца Одбора на седници Народне скупштине одређен је Верољуб Арсић, председник Одбора.

 **Трећа тачка дневног реда**: Утврђивање предлога закључка поводом разматрања Извештаја о раду Агенције за борбу против корупције за 2014. годину, са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционог плана за њено спровођење (01 број 02-880/15 од 31. марта 2015. године)

 Поводом ове тачке дневног реда није било дискусије.

 На предлог председника, Одбор је једногласно одлучио да, на основу члана 238. Пословника Народне скупштине, поднесе Народној скупштини Извештај са Предлогом закључка којим оцењује да је Извештај о раду Агенције за борбу против корупције за 2014. годину, са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционог плана за њено спровођење, целовито представио рад Агенције у 2014. години на примени Закона о Агенцији за борбу против корупције, како конкретне активности и резултате рада Агенције у извршавању контролне и превентивне функције, тако и активности Агенције у вези са спровођењем Националне стратегије за борбу против корупције у Републици Србији за период од 2013. до 2018. године и Акционог плана за њено спровођење. Такође, Народна скупштина подржава активности Агенције за борбу против корупције за јачање интегритета и одговорности институција, функционера и запослених у државној управи, у циљу сузбијања корупције у управи и друштву у целини.

 **Четврта тачка дневног реда**: Утврђивање предлога закључка поводом разматрања Извештаја о раду Фискалног савета за 2014. годину (број 02-891/15 од 1. априла 2015. године)

 Поводом ове тачке дневног реда није било дискусије.

 На предлог председника, Одбор је једногласно одлучио да, на основу члана 237. Пословника Народне скупштине, поднесе Народној скупштини Извештај са Предлогом закључка којим оцењује да је Фискални савет у свом Извештају о раду за 2014. годину целовито представио активности Фискалног савета у извршавању надлежности које има у складу са законом.

 **Пета тачка дневног реда**: Утврђивање предлога закључка поводом разматрања Извештаја о раду Државне ревизорске институције за 2014. годину (број 02-881/15 од 31. марта 2015. године)

 Поводом ове тачке дневног реда није било дискусије.

 На предлог председника, Одбор је једногласно одлучио да, на основу члана 238. Пословника Народне скупштине, поднесе Народној скупштини Извештај са Предлогом закључка којим оцењује да је Државна ревизорска институција у свом Извештају о раду за 2014. годину целовито представила активности Државне ревизорске институције у извршавању уставних и законских надлежности које има у ревизији јавних средстава у Републици Србији.

 **Шеста тачка дневног реда**: Утврђивање предлога закључка поводом разматрања Извештаја о раду Републичке комисије за заштиту права у поступцима јавних набавки у периоду од 1. јула до 31. децембра 2014. године (број 02-879/15 од 31. марта 2015. године)

 Поводом ове тачке дневног реда није било дискусије.

 На предлог председника, Одбор је једногласно одлучио да, на основу члана 237. Пословника Народне скупштине, поднесе Народној скупштини Извештај са Предлогом закључка којим прихвата Извештај о раду Републичке комисије за заштиту права у поступцима јавних набавки у периоду од 1. јула до 31. децембра 2014. године.

 \*

\* \*

 Седница је завршена у 13,30 часова.

 Седница је тонски снимана.

 СЕКРЕТАР ПРЕДСЕДНИК

 Александра Шашо Верољуб Арсић,с.р.